**Prijavitelj: Društvo Ključ – center za boj proti trgovanju z ljudmi**

**Naslov projekta*: Moč podpore***

Projekt MOČ PODPORE preko aktivnosti naslavlja problematiko zlorabe posebej ranljivih oseb za prostitucijo v Sloveniji. Ker pri svojem delu, tako v praksi kot v raziskovanju, zaznavamo manko širšega pristopa k problematiki, v kateri so najpogosteje zlorabljena dekleta, mlade ženske iz posebej ranljivih okolij (najstnice, ki so ranljive že zgolj zaradi svoje mladosti, najstnice, ki živijo v zavodski oskrbi, mlade ženske, ki prihajajo iz revnejših okolij, med drugim tudi z migrantskim ali romskim ozadjem ter dekleta, ki imajo izkušnjo spolne zlorabe v otroštvu ali pa celo zlorabe za prostitucijo še v času otroštva), tisti, ki v njihovih zlorabah sodelujejo, pa so najpogosteje mladi fantje in moški, smo v projektu predvideli aktivnosti, ki bodo naslovile 3 ločene ciljne skupine.

Skupina oseb, s katerimi bomo v času trajanja projekta delali neposredno, so ženske z izkušnjo prostitucije. Preko aktivnosti bodo ženske dobile podporo in pomoč, ki ne bosta stigmatizirali in ki bosta stremeli na eni strani k stabilizaciji, na drugi strani pa k spodbudi k izhodu iz travmatizirajočih okoliščin.

Z mladimi se bomo v okviru pogovornih ur pogovarjali o konsenzu, odnosih, nasilju, s poudarkom na spolnem nasilju ter škodljivosti pornografije in prostitucije. Vključili bomo tako mlade v rednem sistemu izobraževanja kot mlade, ki zaradi različnih razlogov ne morejo živeti doma in so nastanjeni v različne oblike zavodske oskrbe.

Izvedli bomo širšo kampanjo osveščanja o problematiki zlorabe otrok za prostitucijo v Sloveniji, s čimer želimo vplivati na širšo javnost – tiste, ki zlorabljajo otroke za prostitucijo, tiste, ki bi lahko zlorabe opazili, pa jih ne zaznajo oz. o njih molčijo, ter na mlade, ki tovrstno izkušnjo že imajo, pa ne vedo, kje poiskati pomoč in zato ostajajo v zlorabljajočih odnosih.